**HEA EESKUJU**

**ELIISE LEPP**

Lihula Gümnaasium

Eliise on heaks eeskujuks meie kogukonnale - ta on eestvedav, osavõtlik, õppimishimuline, positiivne ja heatahtlik. Eliise on algatanud Lihula noortemajas fotograafiaringi, mitmeid noorteprojekte ja aidanud korraldada ning läbi viia mitmeid noorteüritusi. Eliise oskab kaasata teisi noori ja on väga suureks abiks meie noorteüritustel ja igapäevastel toimetustel. Eliise on osalenud Euroopa vabatahtliku teenistuse projektis Inglismaal.

Eliises on fotograafiapisik nii suur, et ta on sellega nakatanud ka paljusi teisi enda ümber. Tema oli see, kes pakkus välja idee ning tegi esimesed sammud selleks, et Lihula Noortemajja tuleks korralik fotostuudio. Eliise on eestvedanud noorte omaalgatusprojekte millega soetati kaamera, välgud, taustad, statiiv, arvuti koos vajalike programmidega jne. Lisaks toimub Eliise eestvedamisel siiani noorte fotograafia ja videoring, mille raames on käidud pildistamas rahvusvahelisel Matsalu Loodusfilmide Festivalil,Vabatahtlike tunnustussündmusel, kus parimaid premeeris Vabariigi President Kersti Kaljulaid , Lääneranna (ja sellele eelnenud Lihula valla) üritusi nagu aastapäevad ja linna sünnipäevad,kontserdid. Eliise on olnud väga suureks partnerist ka Lihula Kohvikutepäeva meeskonnale, kus tänu temale on kahel järjestikulisel aastal toimunud kohvikute tutvustavate videote filmimine, monteerimine ja läbi selle ürituse reklaam. “Ma ei kujutaks kogu seda eestvedamist ilma Eliiseta ette. Ta sütitab noori enda ümber, paneb nad koos töötama. Eliise on ääretult abivalmis ja tõeliselt Hea Eeskuju kõigile noortele,” sõnas Lääneranna valla avalike suhete spetsialist ning Lihula Kohvikutepäeva koordinaator Kristina Kukk.

Lisaks eelnevale on Eliise eestvedamisel ajalooliselt jäädvustatud enamus koolisündmusi - lõpetamised, kooliaasta avaaktused, konverentsid, töötoad, direktori vastuvõtud, koolipeod ja kontserdid. Eliise on väga osav ka käsitöös: koob, heegeldab ja tikib. Ta on ka tubli rahvatantsija, kes käesoleval aastal liitus ilma pikema mõtlemiseta naistantsurühmaga Midli-Madli, püüdluses üheskoos pääseda tuleval aastal toimuvale tantsupeole. Ka koolis on ta tubli ja eeskujulik õpilane. Loomulikult ka temal, nagu ka teistelgi kooliõpilastel, on omad lemmikud ja mitte nii lemmikud ained. Samas hinded on tunnistusel alati korrektsed ehk head ja väga head. Klassijuhataja- koolidirektor Siret Keskküla on Eliiset iseloomustanud nii: “Eliise on alati abivalmis, erinevatel üritustel nõus aitama ja korraldama. Kooliüritustel meelsasti fotograafi rollis. Saab väga hästi läbi ka nooremate koolikaaslastega, on korraldanud neile mitmeid teemapäevi. Oma 12.klassi uurimistööna korraldas võõrkeele  päeva noorematele koolikaaslastele”. Eliise on alati positiivne ja naerusuine, julge pealehakkamisega ja ei karda väljakutseid.

Eliise puhul vaba aega väga ei eksisteeri: koolivälisel ajal ta õpib, hoiab nooremaid õdesi-vendi, keda tal on 4, teeb sporti ja tantsib rahvatantsu. Vaatamata sellele, et ta päevad on piisavalt töised, leiab ta aega, et tegeleda oma kire - pildistamisega. Kuna Eliise on pildistanud erinevaid üritusi, siis tema pildid on jõudnud nii Lihula Teataja kui Lääneranna Teataja galeriidesse, Pärnu Postimehesse ja Lääne Elusse. Eliise on õpetanud Eesti Vabariigi presidendile helkurlinnu meisterdamist ja osales Euroopa Vabatahtliku Teenistuse projektis Inglismaal. Eliise väärib Hea Eeskuju tiitlit kuna ta on alati abivalmis, osavõtlik ja julge pealehakkamisega noor, kes on väga heaks eeskujuks Lääneranna valla ning meie hinnangul ka kõikidele Eestimaa noortele.

HEA EESKUJU ESITAJA

Anneli Pikkmets